Kris Jensen Skriver (S), 2025-02-25:
Tak for ordet.
Jeg skal starte med at sige, at jeg har fået fornøjelsen af at være vikar for min partikollega finansordføreren for Socialdemokratiet, hr. Benny Engelbrecht, og skal derfor fremføre følgende bemærkninger i dag.
Vi behandler nu et beslutningsforslag, der på papiret lyder besnærende, for dets formål er ifølge forslagsstillerne at begrænse antallet af regler og krav til velfærdsmedarbejdere.
Både i den tidligere socialdemokratiske regering og i den nuværende SVM-regering havde og har
Socialdemokratiet et stort fokus på at afskaffe regler og bureaukrati.
Det er bl.a. sket gennem reformer, eksempelvis ældrereformen og folkeskolereformen, der har afskaffet regler og forenklet tilsyn i stort omfang.
Også på det helt konkrete plan er der afskaffet bureaukrati, for da forhandlerne for landets kommuner for et par år siden dukkede op til forhandlingerne om økonomiaftalen mellem kommunerne og regeringen, havde de en stor papkasse med forslag til regelforenklinger med.
Her kunne man have forestillet sig, at der var blevet lavet en lille gimmick, der havde givet gode billeder i medierne.
Men nej, finansministeren sagde ja tak til at se nærmere på forslagene, og siden er ikke blot gode forslag til afbureaukratisering fra kommunerne blevet gennemført, det er forslag, som regeringen har bragt med ind, også.
Mere end 100 konkrete regler er derfor blevet ændret som følge af det samarbejde med kommunerne.
Senere på året vil regeringen præsentere det statslige arbejdsprogram, og her er jeg sikker på, at vi kommer til at få endnu flere konkrete bud på afbureaukratisering på bordet.
Det er godt.
For opgaven er egentlig ret enkel.
Vi ønsker et velfærdssamfund med mere tid til det vigtige, nemlig den velfærd, der er tæt på borgeren.
Regeringens og Socialdemokratiets tilgang handler med andre ord ikke om at finde nogle regler, der skal fjernes, for at der med det forslag, som vi behandler nu, så kan blive plads til nogle andre regler.
Det handler derimod om at fjerne regler helt for dermed at frigøre tid og ressourcer til den nære velfærd.
Så helt forenklet kan man sige, at i stedet for at fjerne en regel, når man vil indføre en regel, foretrækker vi at afskaffe regler uden at indføre nye.
Det kan måske virke som semantik, men det er det efter min mening ikke.
Jeg kan nemlig godt forstå, at man bag forslagsstillernes tilgang har et ærligt ønske om at afbureaukratiserer, men den reelle effekt vil efter min mening ikke leve op til den udmærkede intention.
Derimod er der en risiko for, at det bliver en systembevarende tilgang, hvor man blot ender med at opretholde et kontinuerligt højt niveau af regler, fordi den tankekraft og idérigdom, der kan anvendes til at afskaffe regler, alene vil blive bragt i anvendelse, når man er i en situation, hvor man ikke kan undgå at indføre nye regler.
Med andre ord synes jeg sådan set, det er nogle fromme ønsker, der ligger bag det forslag, der er fremsat, men effekten vil bare næppe leve op til det, der efterspørges.
Derfor kan Socialdemokratiet heller ikke støtte forslaget, men foretrækker den mere ambitiøse tilgang, som regeringen og finansministeren har lagt sig på i samarbejde med KL.
I sin tale fremhævede finansministeren, at vi skal have fokus på at forenkle og afskaffe helt konkrete regler.
Som ministeren også pointerede, har dette forslag den indbyggede risiko, at det kan føre til en forøgelse i kompleksiteten af vores regler, blot for at vi i absolutte tal kan sige, at der er færre regler.